หวั่นมาตรฐานบัญชีใหม่ ทำคนกู้บ้านยากเหตุต้องเพิ่มเงินดาวน์
มาตรฐานบัญชีใหม่ IFRS9กระทบสินเชื่อบ้าน อาจขอเงินดาวน์เพิ่มและปรับดอกเบี้ยคงที่ให้นานขึ้น
14 พ.ค. 2561

มาตรฐานบัญชีใหม่ IFRS9กระทบสินเชื่อบ้าน อาจขอเงินดาวน์เพิ่มและปรับดอกเบี้ยคงที่ให้นานขึ้น
นายอดิศร เสริมชัยวงศ์ รองกรรมการผู้จัดการใหญ่ ธุรกิจรายย่อย ธนาคารซีไอเอ็มบีไทย เปิดเผยว่า การใช้มาตรฐานรายงานทางการเงินฉบับใหม่ (IFRS9) ส่งผลกระทบต่อสินเชื่อบ้าน โดยอาจเห็นสถาบันการเงินลดวงเงินสินเชื่อต่อมูลค่าสินทรัพย์ เพราะการให้วงเงินสูงเป็นความเสี่ยงเพิ่มขึ้นตามอายุสัญญา ซึ่งผู้ซื้อบ้านอาจต้องเตรียมเงินดาวน์เพิ่ม เช่น จาก 5-10% เป็น 20-30% เป็นภาระเพิ่มขึ้นของผู้กู้ ทำให้คนมีบ้านยากขึ้น
“IFRS9 ทำให้ความสามารถยอมรับความเสี่ยงจากการปล่อยสินเชื่อลดลงอย่างมีนัยสำคัญ จนอาจทำให้การปล่อยสินเชื่อลดน้อยลง” นายอดิศร กล่าว
นายอลงกต บุญมาสุข ผู้อำนวยการฝ่ายอาวุโส ฝ่ายบริหารพันธมิตรและส่งเสริมการตลาดสินเชื่อที่อยู่อาศัย ธนาคารกสิกรไทยกล่าวว่า มาตรฐาน IFRS9 อาจทำให้การกำหนดดอกเบี้ยสินเชื่อบ้านเปลี่ยนไป ต้องใช้ดอกเบี้ยคงที่เป็นเวลานานขึ้น เช่น จากที่เคยคงที่สูงสุด 3 ปี อาจขยายเป็น 5 ปี เพื่อให้สอดคล้องกับการรับรู้รายได้ให้ชัดเจนตามมาตรฐานใหม่